Staatsrede word uitgestelDie parlementsgebou in Kaapstad. Foto: Wikimedia.org Die staatsrede wat Donderdagaand gelewer sou word, is tot verdere kennisgewing uitgestel. Baleka Mbete, speaker van die parlement, het die aankondiging Dinsdagmiddag voor die parlement gemaak. Volgens Mbete het die parlement gereed gemaak om ŉ versoek aan pres. Jacob Zuma te rig om die staatsrede uit te stel, toe hulle verneem het dat Zuma glo reeds in die proses was om dieselfde te doen. Mbete het gesê ŉ nuwe datum sal binnekort bekend gemaak word. Sy het vroeër Dinsdag met die hoofswepe van politieke partye vergader. Verskeie opposisiepartye het reeds vroeër versoek dat die staatsrede uitgestel word en dat Zuma nie die staatsrede lewer nie. Die EFF het versoek dat ŉ mosie van wantroue in Zuma voor die staatsrede bespreek word. Mbete het op Malema se versoek gereageer en gesê die mosie is vir 22 Februarie geskeduleer. Volgens Mbete is daar op dié datum besluit weens die Nasionale Vergadering se program, ingesluit die staatsrede, die debat wat daarop volg en die begrotingsrede op 21 Februarie. Dit is in die stadium nie duidelik of die mosie nou vir vroeër geskeduleer sal word nadat die staatsrede uitgestel is nie. Malema het gesê indien Mbete nie die mosie skeduleer nie, sal die EFF geen ander keuse hê as om die saak tydens die staatsrede te opper nie. Die nuutste verwikkelinge volg nadat Jessie Duarte, adjunk-sekretaris-generaal van die ANC, Dinsdag bevestig het dat Zuma se toekoms in diepte bespreek is tydens gister se vergadering van die party se nasionale werkkomitee (NWK). Die saak is toe na die nasionale uitvoerende komitee (NUK) verwys om ŉ besluit te neem. Die NUK vergader Woensdag in Kaapstad.